ยังไม่เทรดหุ้นอาเซียน
ทำการบ้านสักครู่บล.พาลูกค้าทัวร์7ตลาดแจ้งโลกรู้
16 ต.ค. 2555

ทำการบ้านสักครู่บล.พาลูกค้าทัวร์7ตลาดแจ้งโลกรู้
ตลาดหุ้นไทยเชื่อมสิงคโปร์มาเลเซีย วันแรก นักลงทุนยังไม่ซื้อขาย เป็นเรื่องใหม่ โบรกเกอร์เตรียมพาลูกค้าไปดูงาน
นางบุญพร บริบูรณ์ส่งศิลป์ ประธานเจ้าหน้าที่บริหาร ลูกค้ารายย่อย บริษัทหลักทรัพย์ เมย์แบงก์ กิมเอ็ง (ประเทศไทย ) เปิดเผยว่า การเปิดซื้อขายหุ้นอาเซียนลิงก์เกจในวันแรก วันที่ 15 ต.ค. เงียบเหงา ไม่มีนักลงทุนไทยไปซื้อขายหุ้นของตลาดหุ้นสิงคโปร์และมาเลเซีย ขณะที่นักลงทุนของสองตลาดไม่ได้เข้าลงทุนในอาเซียนลิงก์เกจเนื่องจากเป็นของใหม่ 
ปัจจุบัน นักลงทุนของ 3 ประเทศยังดูท่าทีและไม่ตอบรับมากนัก ซึ่งมีนักลงทุนไทยบางกลุ่มมีโปรแกรมไปศึกษาตลาดสิงคโปร์และมาเลเซียปลายเดือนนี้
สำหรับเมย์แบงก์ กิมเอ็ง จะพาลูกค้าไปศึกษาตลาดต่างประเทศหรือไม่นั้น ขึ้นอยู่กับความต้องการของลูกค้า สำหรับลูกค้าที่สนใจเบื้องต้นบริษัท ได้หาข้อมูลการลงทุนและคัดเลือกตัวหุ้นที่น่าสนใจให้ก่อน
“อาเซียนลิงก์เกจเป็นของใหม่ ต้องให้เวลานักลงทุนปรับตัว และต้องดูความต้องการของลูกค้าด้วย เบื้องต้นกิมเอ็งฯ จะส่งงานวิจัย คัดตัวหุ้น เป็นการให้ข้อมูลความรู้ก่อน เพราะตลาดหุ้นต่างประเทศ 2 แห่ง ส่วนใหญ่เป็นนักลงทุนสถาบัน การผันผวนตื่นเต้น การออกไปรบข้างนอกต้องไม่ผลีผลาม” นางบุญพร กล่าว 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า ตลาดหลักทรัพย์อาเซียน 7 แห่ง ตอกย้ำความร่วมมือครั้งสำคัญผ่านเวทีโลก ร่วมผลักดันให้หุ้นอาเซียนเป็น Asset Class ที่ยอมรับในสายตาของผู้ลงทุนทั่วโลก ในงานประชุมประจำปีสมาพันธ์ตลาดหลักทรัพย์โลก (World Federation of Exchanges) ครั้งที่ 52 ที่กรุงไทเป ไต้หวัน ในวันที่ 15 ต.ค. 
การเชื่อมต่อตลาดหุ้นไทยกับตลาดมาเลเซียและสิงคโปร์ มีบริษัทจดทะเบียนรวม 2,200 แห่งให้เลือก มูลค่าหลักทรัพย์ตามราคาตลาดรวม 1.4 ล้านล้านเหรียญสหรัฐ คิดเป็น 70% ของทั้งภูมิภาคอาเซียน เพื่ออำนวยความสะดวกและเพิ่มโอกาสให้กับผู้ลงทุนและบริษัทจดทะเบียนไทย รวมทั้งเพิ่มโอกาสทางธุรกิจของบริษัทหลัก ทรัพย์ท้องถิ่นอีกด้วย
นาย แมกนัส บอคเคอร์ ประธานเจ้าหน้าที่บริหาร ตลาดหลักทรัพย์สิงคโปร์ กล่าวว่า บริษัทหลักทรัพย์ 31 แห่งจากมาเลเซีย สิงคโปร์ และไทย ได้เชื่อมโยงการซื้อขายในอาเซียนลิงก์เกจแล้ว ซึ่งจะช่วยให้ผู้ลงทุนสามารถซื้อขายหุ้นอาเซียนได้อย่างราบรื่น และยังทำให้เกิดสภาพคล่องมากยิ่งขึ้น ถือเป็นประโยชน์ต่อผู้ลงทุนและตลาดหุ้นภูมิภาคนี้ 
นาย อิโต วาร์ซิโต ประธานเจ้าหน้าที่บริหาร ตลาดหลักทรัพย์อินโดนีเซีย กล่าวว่า ตลาดหลักทรัพย์อาเซียนยังได้เปิดตัวเว็บไซต์ www.aseanexchanges.org ที่ปรับปรุงขึ้นใหม่ โดยได้รวบรวมข้อมูลตลาดหุ้นอาเซียน ราคาหุ้นและบทวิเคราะห์ไว้ในที่เดียวกัน ทำให้ผู้ลงทุนสามารถเรียกดูข้อมูลหุ้นของตลาดแต่ละแห่ง และข้อมูลเปรียบเทียบของตลาดหุ้นอาเซียนทั้ง 7 แห่ง นอกจากนี้ ยังได้เผยแพร่ข้อมูลเชิงลึกของดัชนี FTSE/ASEAN ในเว็บไซต์นี้ด้วย